เครดิตบูโรเปิด"บูโรเอ็กเพรส"บีทีเอสศาลาแดง
เครดิตบูโร เปิดช่องทางใหม่ &#8220;Bureau Express&#8221; เช็คเครดิตบูโรสะดวกบน BTS ศาลาแดง ตั้งแต่ 1 เม.ย.นี้ ตรวจเช็คประวัติสินเชื่อภายใน 15 นาที
31 มี.ค. 2554

เครดิตบูโร เปิดช่องทางใหม่ “Bureau Express” เช็คเครดิตบูโรสะดวกบน BTS ศาลาแดง ตั้งแต่ 1 เม.ย.นี้ ตรวจเช็คประวัติสินเชื่อภายใน 15 นาที 
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ จำกัด (เครดิตบูโร) เปิดเผยว่า เครดิตบูโรได้ขยายช่องทางการเข้าถึงข้อมูลเครดิตใหม่ล่าสุดโดยเลือกเปิด ‘ศูนย์บริการตรวจเครดิตบูโร’ หรือ ‘Bureau Express’ บนสถานี BTS ศาลาแดง เริ่มให้บริการอย่างเป็นทางการในวันที่ 1 เม.ย.นี้  
ทั้งนี้ในปี 2554 เครดิตบูโร เล็งเห็นความสำคัญเรื่องการตรวจสอบข้อมูลเครดิตเพื่อให้ทราบประวัติทางการเงินของตนเองในในฐานะที่เป็นเจ้าของข้อมูล อันจะเป็นประโยชน์อย่างยิ่งในการเตรียมความพร้อมก่อนขอสินเชื่อต่างๆ รวมถึงเพื่อตรวจสอบความถูกต้องของข้อมูลในรายงานข้อมูลเครดิต ซึ่งหากมีข้อมูลที่ไม่ถูกต้อง เจ้าของข้อมูลก็สามารถขอให้ธนาคารเจ้าของบัญชีแก้ไขข้อมูลให้ถูกต้องได้ อีกทั้งการตรวจสอบข้อมูลเครดิตของตนเองยังเป็นการป้องกันบุคคลอื่นนำข้อมูลไปใช้ในทางที่ผิด 
“บริษัทฯ อยากให้การเข้าถึงข้อมูลเครดิต หรือ เครดิตบูโร มีความง่าย สะดวก และรวดเร็วมากยิ่งขึ้น  โดยนอกจากบริษัทฯ จะพัฒนาในด้านระบบการบริหารจัดการข้อมูลแล้ว ยังต้องการอำนวยความสะดวกให้กับเจ้าของข้อมูลเพิ่มมากขึ้นในด้านการเข้าถึงรายงานข้อมูลเครดิต โดยเฉพาะในกลุ่มพนักงานออฟฟิต ซึ่งเป็นกลุ่มใหญ่ที่จับจ่ายใช้สอยผ่านบัตรเครดิตอยู่เป็นประจำ แต่ยังไม่ค่อยได้เห็นข้อมูลประวัติสินเชื่อของตนเองผ่านรายงานข้อมูลเครดิต ว่าข้อมูล ‘ถูกต้อง ครบถ้วน และทันสมัย’ หรือไม่  จึงเลือกเปิด ‘ศูนย์บริการตรวจเครดิตบูโร’ บนสถานี BTS ศาลาแดงเป็นแห่งแรก เพื่อให้ประชาชนได้เข้าถึงข้อมูลเครดิตของตนเองได้ง่าย สะดวก และรวดเร็วขึ้น สอดคล้องกับการดำเนินชีวิตที่เร่งรีบ"
ทั้งนี้ที่ศูนย์บริการตรวจเครดิตบูโรจะมีเจ้าหน้าที่ให้บริการตรวจเครดิตบูโรพร้อมตอบข้อสอบถาม เพียงผู้ใช้บริการนำบัตรประจำตัวประชาชนตัวจริงพร้อมค่าธรรมเนียม 100 บาท ก็สามารถรอรับรายงานข้อมูลเครดิตได้เลยทันทีภายในเวลา 15 นาที   ทั้งนี้สามารถสอบถามข้อมูลเพิ่มเติมได้ที่ Call Center 0-2643-1250 อีเมล์ [email protected] หรือเว็บไซต์เครดิตบูโร www.ncb.co.th